Apr 04,2018
ఫిక్కీ వేడుకల నుంచి కొచ్చర్‌ అవుట్‌
న్యూఢిల్లీ: వీడియోకాన్‌ గ్రూప్‌ రుణ మంజూరీ విషయంలో క్విడ్‌ ప్రోకోకు పాల్పడ్డారన్న ఆరోపణలను ఎదుర్కొంటున్న ఐసీఐసీఐ బ్యాంక్‌ సీఎండీ చందా కొచ్చర్‌ కు మరో పరాభవం ఎదురైంది. 'ఫెడరేషన్‌ ఆఫ్‌ ఇండియన్‌ ఛాంబర్స్‌ ఆఫ్‌ కామర్స్‌ అండ్‌ ఇండిస్టీ' (ఫిక్కి) లేడీస్‌ ఆర్గనైజేషన్‌ వార్షిక ఉత్సవాలనుంచి ఆమెను తొలగించారు. ఈ నెల 5న జరిగే ఈవెంట్‌కు చందా కొచ్చర్‌ గౌరవ అతిధిగా హాజరుకావాల్సి ఉంది. బ్యాంకింగ్‌, ఫైనాన్స్‌ రంగంలో అందించిన సేవలకుగాను చందా కొచ్చర్‌ను ఎఫ్‌ఎల్‌వో ఐకాన్‌ ఆవార్డుతో సత్కరించాలని ఫిక్కీ భావించింది. ఈ వారంలో నిర్వహించనున్న ఓ ప్రత్యేక కార్యక్రమంలో దేశాధ్యక్షుడు రామనాథ్‌ కోవింద్‌ చేతులు మీదుగా చందా కొచ్చర్‌ సన్మానాన్ని అందుకోవాల్సి ఉంది. అయితే గత నెలలో ఆమె పేరును ప్రముఖంగా ప్రస్తావించిన నిర్వాహకులు తాజా జాబితాలో చందా కొచ్చర్‌ పేరును తొలగించడం గమనార్హం. ఫిక్కీ వార్షిక వేడుకల నుంచి కొచ్చర్‌ను తప్పించామని ఎఫ్‌ఎల్‌వో ఎగ్జిక్యూటివ్‌ డైరెక్టర్‌ రష్మి సతిటా తెలిపారు. అయితే ఎందుకు తొలగించాల్సి వచ్చిందన్న విషయంపై మాత్రం కచ్చితమైన వివరణనివ్వలేదు.
న్యూపవర్‌కు ఐటీ శాఖ నోటీసులు..
వీడియోకాన్‌ రుణ వ్యవహారంలో ఐసీఐసీఐ బ్యాంకు సీఈవో చందా కొచ్చర్‌ చుట్టూ ఉచ్చు మరింతగా బిగుస్తున్నట్టు కనిపిస్తోంది. తాజాగా చందాకొచ్చర్‌ భర్త దీపక్‌ కొచ్చర్‌కు చెందిన నూపవర్‌ రెన్యువబుల్స్‌ కంపెనీకి ఆదాయపన్ను శాఖ మంగళవారం నోటీసులు జారీ చేసింది. ఐటీ చట్టం సెక్షన్‌131 కింద కంపెనీ ఆస్తులను, ఆదాయం, చెల్లించిన పన్నులు తదితర వివరాలను ఐటీ శాఖ పరిశీలించనుంది. ఈ ప్రాథమిక విచారణలో భాగంగా సీబీఐ ఇప్పటికే పలువురు ఐసీఐసీఐ బ్యాంకు అధికారులను ప్రశ్నించడంతో పాటు ఆ రుణ లావాదేవీకి సంబంధించిన పత్రాలను స్వాధీనం చేసుకున్న సంగతి తెలిసిందే. మరోవైపు ఇప్పటికే కొచ్చర్‌ భర్తపై సీబీఐ అధికారులు ప్రాథమిక విచారణను మరింత వేగవంతం చేసినట్టు సమాచారం. దీంతో కొచ్చర్‌ పై ముప్పేట దాడి జరుగుతున్నట్టయింది.
మీ స్నేహితులకు రికమెండ్ చెయ్యండి